वीडियो रेफरल की सहायता से मिली पेनल्टी पर गोल करके स्वीडन ने सोमवार को फीफा विश्व कप में ग्रुप एफ के पहले मैच में साउथ कोरिया को 1- 0 से हरा दिया. स्वीडन के लिए अनुभवी कप्तान एंड्रियास ग्रैनक्विस्ट ने एकमात्र गोल किया. विक्टर क्लासेन को साउथ कोरिया के स्थानापन्न खिलाड़ी मिन वू किम ने 62वें मिनट में बाधा पहुंचाई. जोरदार अपील के बावजूद अल सल्वाडोर के रेफरी जोएल एगुइलार ने पेनल्टी नहीं दी, लेकिन वीडियो सहायता के बाद उन्होंने पेनल्टी का इशारा किया. इससे पहले फ्रांस और पेरू को भी वीडियो रेफरल पर पेनल्टी मिल चुकी है. स्वीडन की टीम पिछले दो संस्करणों से गायब रहने के बाद स्टार खिलाड़ी ज्लातान इब्राहिमोविक के बगैर अपनी किस्मत आजमाने उतरी थी और जीत के साथ आगाज करने में सफल रही.